*****

ΚΑΝΟΝΙΣΜΟΣ (ΕΟΚ) αριθ. 256/86 ΤΗΣ ΕΠΙΤΡΟΠΗΣ

της 5ης Φεβρουαρίου 1986

περί προβλέψεως ενισχύσεως για την ιδιωτική αποθεματοποίηση ακατέργαστων ινών λίνου και ινών καννάβεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως (1), όπως τροποποιήθηκε τελευταία από τον κανονισμό (ΕΟΚ) αριθ. 1430/82 (2), και ιδίως το άρθρο 5 παράγραφος 1,

Εκτιμώντας:

ότι το άρθρο 5 του κανονισμού (ΕΟΚ) αριθ. 1308/70 προβλέπει τη χορήγηση ενισχύσεων για την ιδιωτική ανισορροπία σε σχέση προς την προβλεπόμενη ζήτηση· ότι ο κανονισμός (ΕΟΚ) αριθ. 1172/71 του Συμβουλίου της 3ης Ιουνίου 1971 περί θεσπίσεως των γενικών κανόνων περί των ενισχύσεων για την ιδιωτική αποθεματοποίηση των ακατέργαστων ινών λίνου και καννάβεως (3) όρισε τα κύρια στοιχεία που επιτρέπουν τη διαπίστωση υπάρξεως μιας τέτοιας ανισορροπίας, καθώς και τους δικαιούχους·

ότι, κατά τη διάρκεια της παρούσας περιόδου εμπορίας η κοινοτική παραγωγή ακατέργαστων ινών λίνου και ινών καννάβεως, καθώς και οι προβλεπόμενες εισαγωγές των ινών αυτών δημιουργούν ανησυχίες αυξήσεως των διαθεσίμων εν σχέσει με την τελευταία περίοδο εμπορίας·

ότι η ζήτηση αυτών των ακατέργαστων ινών εκ μέρους εκείνων που τις χρησιμοποιούν στην Κοινότητα ή σε τρίτες χώρες υπέστη, κατά τη διάρκεια των τελευταίων μηνών, αισθητή μείωση σε σχέση με το προηγούμενο έτος· ότι η κατάσταση αυτή ενδέχεται να συνεχιστεί λόγω της συγκυριακής κρίσεως που αντιμετωπίζει η βιομηχανία του λίνου και της καννάβεως·

ότι, από ορισμένο χρόνο, η κατάσταση της αγοράς χαρακτηρίζεται από σαφή πτώση των τιμών· ότι η τάση αυτή θα συνεχιστεί λαμβανομένης υπόψη της προβλεπόμενης εξελίξεως της ζητήσεως ακατέργαστων ινών·

ότι, λόγω της προβλεπόμενης ελαττώσεως των σπειρομένων εκτάσεων, πρέπει να προβλεφθεί για την επόμενη περίοδο μια μείωση της παραγωγής λίνου και καννάβεως· ότι είναι δυνατόν να επέλθει, κατά το τέλος της τρεχούσης εμπορικής περιόδου, αποκατάσταση της ισορροπίας μεταξύ των διαθέσιμων ποσοτήτων ακατέργαστων ινών και της προβλεπόμενης ζητήσεώς τους·

ότι η εκτίμηση της καταστάσεως της αγοράς, η οποία περιγράφεται ανωτέρω ως προς τα ουσιώδη σημεία της, οδηγεί, επομένως, στο συμπέρασμα ότι υφίσταται πρόσκαιρη ανισορροπία μεταξύ των διαθέσιμων ποσοτήτων μακρών ακατεργάστων ινών λίνου και ινών καννάβεως και της προβλεπόμενης ζητήσεως των ινών αυτών · ότι είναι αναγκαίο, υπό τις συνθήκες αυτές, να χορηγηθούν ενισχύσεις για την ιδιωτική αποθεματοποίηση των ινών αυτών σύμφωνα με τις διατάξεις του κανονισμού (ΕΟΚ) αριθ. 1524/71 της Επιτροπής της 16ης Ιουλίου 1971 περί των λεπτομερειών εφαρμογής των ενισχύσεων για την ιδιωτική αποθεματοποίηση των ακατέργαστων ινών λίνου και καννάβεως (4)·

ότι η μέγιστη ποσότητα που δύναται να αποτελέσει αντικείμενο των συμβάσεων πρέπει να καθορισθεί λαμβανομένων υπόψη, αφενός, της ανάγκης βαθμιαίας αποσυμφορήσεως της αγοράς και, αφετέρου, της ανάγκης απλουστεύσεως της διοικητικής διαχειρίσεως του συστήματος ενισχύσεων για αποθεματοποίηση·

ότι η πρόσκαιρη ανισορροπία που αναφέρεται ανωτέρω ενδέχεται να διαρκέσει μέχρι την προσεχή εσοδεία·

ότι, εξάλλου, το καθεστώς των συμβάσεων αποθεματοποιήσεως θα ήταν δυνατόν να εφαρμοσθεί σε σχετικά σημαντική ποσότητα ινών που ανέρχεται περίπου έως το 20 % της κοινοτικής παραγωγής των ινών αυτών· ότι, υπό τις συνθήκες αυτές, πρέπει να καθορισθεί η διάρκεια των συμβάσεων αυτών μεταξύ 3 και 5 μηνών·

ότι, δυνάμει του άρθρου 8 παράγραφος 2 στοιχείο β) του κανονισμού (ΕΟΚ) αριθ. 1172/71, η διάρκεια των υφισταμένων συμβάσεων δύναται να περιορισθεί υπό ορισμένες προϋποθέσεις· ότι πρέπει, επομένως, να προβλεφθούν, εκτός από το ποσό της ενισχύσεως που καταβάλλεται σε περίπτωση τηρήσεως των υποχρεώσεων που απορρέουν από τη σύμβαση, οι αφαιρέσεις που πρέπει να πραγματοποιηθούν σε περίπτωση ελαττώσεως της διάρκειας της προβλεπόμενης αποθεματοποιήσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λίνου και Καννάβεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι οργανισμοί παρεμβάσεως τω κρατών μελών παραγωγής παρέχουν ενισχύσεις για την ιδιωτική αποθεματοποίηση ακατέργαστων ινών λίνου και καννάβεως κοινοτικής καταγωγής, σύμφωνα με τις διατάξεις του κανονισμού (ΕΟΚ) αριθ. 1524/71 και τις διατάξεις του παρόντος κανονισμού.

Άρθρο 2

Κατά την έννοια του παρόντος κανονισμού νοείται ως:

α) μακρές ακατέργαστες ίνες λίνου: ο λίνος αποφλοιωμένος, κτενισμένος ή άλλως επεξεργασμένος αλλά όχι νηματοποιημένος·

β) κοντές ακατέργαστες ίνες λίνου ή στυπία: οι ίνες του λίνου οι μη νηματοποιημένες, εκτός από τις μακρές ίνες λίνου και εκτός από τα απορρίμματα και τα ξάσματα·

γ) ίνες καννάβεως: η αποφλοιωμένη, κτενισμένη ή άλλως επεξεργασμένη αλλά όχι νηματοποιημένη κάνναβη, εξαιρέσει των απορριμμάτων και των εκ της ξάνσεως προερχομένων νημάτων, υφασμάτων ή ρακών.

Άρθρο 3

1. Η μέγιστη ποσότητα ανά σύμβαση καθορίζεται σε 200 τόνους.

2. Η σύμβαση μπορεί να συναφθεί μόνο με κατόχους που είχαν το προϊόν πριν από τις 15 Ιανουαρίου 1986.

Άρθρο 4

1. Χωρίς να θίγονται οι διατάξεις του άρθρου 8 παράγραφος 2 στοιχείο β) του κανονισμού (ΕΟΚ) αριθ. 1172/71, η σύμβαση συνάπτεται κατ' επιλογή του κατόχου για διάρκεια 3, 4, ή 5 μηνών.

2. Οι συμβάσεις πρέπει να συναφθούν το αργότερο μέχρι τις 31 Μαρτίου 1986.

Άρθρο 5

1. Το ποσό της ενισχύσεως καθορίζεται ανά εκατό χιλιόγραμμα και κατά μήνα:

- 2,40 ECU για τις μακρές ίνες λίνου,

- 1,22 ECU για τις κοντές ίνες λίνου,

- 1,10 ECU για τις ίνες καννάβεως.

2. Σε περίπτωση εφαρμογής των διατάξεων του άρθρου 8 παράγραφος 2 στοιχείο β) του κανονισμού (ΕΟΚ) αριθ. 1172/71, το ποσό της ενισχύσεως μειώνεται κατ' αναλογία της ελαττώσεως της διάρκειας της συμβάσεως.

Άρθρο 6

Κατά την έννοια του παρόντος κανονισμού ως μήνας νοείται περίοδος 30 ημερών.

Άρθρο 7

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Φεβρουαρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 146 της 4. 7. 1970, σ. 1.

(2) ΕΕ αριθ. L 126 της 12. 6. 1982, σ. 27.

(3) ΕΕ αριθ. L 123 της 5. 6. 1971, σ. 7.

(4) ΕΕ αριθ. L 160 της 17. 7. 1971, σ. 16.